AlexejDobrolubov/national_council_slovak_2010 huggingface dataset:
39. schôdza NR SR - 6.deň - A. dopoludnia
Dátum: 2025-09-17
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

Ďakujem za slovo. Ja by som rada pripomenula, že sa tu nachádzame v septembri roku 2025. To znamená, že táto vláda, o chvíľu to budú dva roky. Pán minister ma teraz nepočúva, ale ja pripomínam aj jemu a všetkým, ktorí toto dneska počúvajú, že to budú čoskoro dva roky čo táto vláda vládne. Áno, toto je tretí balík konsolidácie. Čoskoro budeme rokovať o treťom rozpočte, ktorý už predkladá táto vláda a jediné, čo sme tu teraz počuli v tomto dlhom vystúpení od pána ministra, boli výhovorky na všetkých predošlých. Naozaj. Táto, tuto pán minister nás ide obviňovať, že, Ódor, úradnícky premiér, ktorý ani nemal dôveru v parlamente, mu nezanechal rozpočet. No, lenže my sme o dva roky neskôr. Znovu pripomínam, vyhovárať sa po dvoch rokoch vládnutia na všetky predošlé vlády je čistý alibizmus, čistý alibizmus. To, čo my tu vyčítame vám pán minister a tejto vláde, že o tejto konsolidácii nerokovali včas a nerokovali s tými, ktorých sa to týka. Ako je možné, že tu tento konsolidačný balík najprv schválila vláda až na jeseň, predložila ho do parlamentu do skráteného konania a až potom vôbec rokovali so sociálnymi partnermi? Vy, strana, ktorá má v názve sociálna demokracia. Ako je možné, že ste nejednali včas so sociálnymi partnermi o niečom, čo sa bude týkať všetkých pracujúcich ľudí v tejto krajine? A to nie je chyba nikoho iného, iba vás, lebo vy tu vládnete. Tak to aspoň priznajte. Vďaka.
39. schôdza NR SR - 2.deň - A. dopoludnia
Dátum: 2025-09-10
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

8. Ďakujem za slovo. Ďakujem kolegovi Sabovi, že naozaj dlhodobo ozvučuje tú tému duševného zdravia a nebojí sa ísť aj do toho, že práve cez svoj osobný príbeh ukazuje, aké, aké je to dôležité. Ja sa teda venujem školstvu, práve včera sme na školskom výbore prejednávali správu Najvyššieho kontrolného úradu o tom, aký problém máme s nedostupnosťou psychologickej starostlivosti, hlavne vo vzťahu k mladým, týka sa to školských psychológov, ale týka sa to aj systému ako celku. Naozaj je to oblasť, ktorú nesmieme podceňovať, lebo tak ako tu aj odznelo, tá prevencia, to sa netýka len fyzického zdravia a nie je to len o tom, že ideme na kontrolu, neviem, k zubárovi, ale je to práve aj o tom, aby sa nerozvíjali do dramatických rozmerov nejaké psychické ťažkosti, ktoré na začiatku môžu začať nejakými miernymi úzkosťami, ale keď sa prejdú až napr. do depresie, tak potom zasahujú vlastne už aj celé fungovanie. Ten problém na Slovensku je, že my tu máme ľudí, ktorí dokonca aj vyštudovali psychológiu, aj si urobili často na vlastné náklady niekoľkoročný drahý výcvik, napriek tomu v praxi fungujú na živnosť a poskytujú niečo, čo si fakturujú napr. ako poradenstvo o životnom štýle, napriek tomu, že sú plne kvalifikovaní, tak vlastne papierovo nemôžu poskytovať psychoterapiu, ktorú by mohla preplácať poisťovňa, pretože na to nie je vytvorené legislatívne zázemie. A toto práve mal tento zákon vyriešiť, aby aj ľudia, ktorí si nemôžu dovoliť platiť 50-60 eur na hodinu v psychoterapii, aby im to preplatila poisťovňa a, žiaľ, toto ten zákon nerieši. Ďakujem.
39. schôdza NR SR - 6.deň - B. popoludní
Dátum: 2025-09-17
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

Ďakujem pekne za slovo. Pán poslanec Karas, vy ste ten poslanec, ktorý pred niekoľkými mesiacmi priniesol pozmeňujúci návrh, ktorým ste chceli generálnemu prokurátorovi Marošovi Žilinkovi dopriať doživotnú rentu vo výške 5 000 eur mesačne, čo je 60 000 eur ročne, za desať rokov 600 000 tisíc eur, za dvadsať rokov 1 200 000. Tak keď sú tie verejné financie v takom katastrofálnom stave, tak prezraďte, že kde ste videli priestor na takúto štedrú odmenu pre generálneho prokurátora, ktorý bude mať aj starobný dôchodok, takže určite nebude trieť biedu, keď odíde do dôchodku. Ale teda naozaj, ak sú tie verejné financie v stave ako sa vyhovárate po dvoch rokoch a neviem ešte dokedy sa budete sa vyhovárať na predchádzajúce vlády, hoci teda strana SMER tu vládne už pomaly pätnásty rok, ale dobre, ale teda, kde ste našli tých 60 000 eur ročne medzi tými katastrofálnymi verejnými financiami?
39. schôdza NR SR - 4.deň - A. dopoludnia
Dátum: 2025-09-12
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

66. Ďakujem za slovo. Pán poslanec Jakab, na dve veci budem krátko reagovať z toho, čo si spomínal, aj keď téma konsolidácie príde ešte pri tom skrátenom legislatívnom konaní o chvíľu. Ale spomenul si tie džemy a na to musím reagovať, lebo ma to tiež zaujímalo a kladiem si otázku, či chce, alebo nechce minister Kamenický konsolidovať, lebo to sa tak trošku navzájom vylučuje. Nemôžete na jednej tlačovej konferencii informovať o novom konsolidačnom balíčku, cez ktorý chcete od ľudí vybrať viac peňazí, a zároveň dávať ľuďom na tej istej tlačovej konferencii tipy, ako sa vlastne tej konsolidácii vyhýbať. Takže si budú ľudia doma robiť džemy a keksy, tu začíname a keď prídu ďalšie konsolidačné balíčky, bohvie čo všetko si budeme ešte robiť podomácky, možnože aj montovať autá po ďalšom balíčku. No a druhá vec, spomínal si, ako kedysi Robert Fico ešte ako opozičný politik sa rozčuľoval, aké sú drahé potraviny a že chcel vopchať vtedajšiemu premiérovi Hegerovi do úst rožok, teda do huby, aby som ho citoval. No ak je Robert Fico chlap, tak mal by si to maslo na rožok natrieť aj on sám a vopchať si do vlastných úst. Pretože ak sa rozčuľoval v roku 2023, či kedy to bolo, aké sú drahé potraviny a teraz z tejto správy vyplýva, že to maslo je o 40 % drahšie, tak teda je najvyšší čas, pán premiér, choďte do obchodu, zoberte si z pultu to očipované maslo, zoberte si z pekárenského boxu rožok, ten zatiaľ očipovaný nie je, ale keď budete takto pokračovať, možnože aj k tomu sa dostaneme, natrite si maslo na rožok a vopchajte si ho do úst, ak ste chlap.
39. schôdza NR SR - 3.deň - A. dopoludnia
Dátum: 2025-09-11
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

Ďakujem pekne za slovo. Pán kolega Sabo, veľmi výživné vystúpenie. Ak je to aspoň z polovice pravda, to čo si povedal vo svojej rozprave, tak je to masaker. To je jedna vec čo je napísané v nejakom pozmeňujúcom návrhu. Dôležitejšie je, kto ako bude hlasovať. Lebo niečo navrhnúť v pléne teoreticky naozaj môže každý, aj to je istý stupeň zodpovednosti. Ale tá hlavná zodpovednosť je na každom z nás ako budeme aj o tomto pozmeňujúcom návrhu hlasovať. Nikto sa nemôže tváriť, že nebol dostatočne informovaný. Najprv vystúpil šéf Najvyššieho kontrolného úradu, ktorý, by som povedal, takým diplomatickejším jazykom varoval, že sa nieto chystá. A potom prišlo tvoje vystúpenie, ktoré do toho celého vnieslo úplne jasné svetlo. Takže naozaj nikto nemôže povedať, že bol vovedený do omylu, že nemal dostatočné informácie, že nevedel, o čom sa hlasuje, že to bolo len jedno hlasovanie z mnohých o nejakom pozmeňujúcom návrhu. Nie. Je to veľmi jasné a ak ten pozmeňujúci návrh ===== informácie, že nevedel, o čom sa hlasuje, že to bolo len jedno hlasovanie z mnohých o nejakom pozmeňujúcom návrhu. Nie. Je to veľmi jasné a ak ten pozmeňujúci návrh prejde, tak to nebude len zodpovednosť poslanca Kalivodu, ktorý to predložil alebo pätnástich poslancov, ktorí sú pod tým pozmeňovákom podpísaní, alebo strany HLAS, odkiaľ pán poslanec Kalivoda pochádza. Bude to zodpovednosť každého jedného poslanca, ktorý za tento pozmeňujúci návrh zahlasuje. Ja to budem teda veľmi pozorne sledovať, kto za to bude hlasovať po tomto vystúpení a ďakujem, že si do toho vniesol toľko svetla.
39. schôdza NR SR - 1.deň - B. popoludní
Dátum: 2025-09-09
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

189. Ďakujem pekne za slovo, pán predseda. Pri každom jednom zákone je užitočné si položiť jednoduchú otázku, s akým úmyslom je tento zákon predkladaný? Je predkladaný s dobrým, alebo zlým úmyslom? Toto je podľa mňa zákon, typický zákon, ktorý je predkladaný so zlým úmyslom. Keby to koalícia myslela dobre, do tejto novely rokovacieho poriadku by dala len veci, na ktorých je zhoda medzi koalíciou a opozíciou. A nieže by v tomto návrhu neboli aj technické alebo aj praktické vylepšenia, to je v poriadku, ale problém je v tom zvyšku. Tento návrh obmedzuje práva poslancov. Tento návrh skracuje čas, ktorý majú poslanci k dispozícii na vystúpenia, a to je proste fakt. Moc v rukách v parlamentnej demokracii má vždy koaličná väčšina, tá schvaľuje zákony, tá prijíma rozhodnutia a je to úplne v poriadku. A jediným nástrojom opozície je hovorené slovo v parlamente. A toto hovorené slovo, tento jediný nástroj nám idete obmedziť. Začalo sa to už za tretej vlády Roberta Fica a teraz sa to ešte vyšperkuje za štvrtej vlády Roberta Fica. Takto pekne salámovou metódou kráčame k tým režimom, s ktorými predstaviteľmi Robert Fico tak hrdo kráčal na námestí v Pekingu. (Potlesk.)
35. schôdza NR SR - 15.deň - A. dopoludnia
Dátum: 2025-06-18
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

14. Ďakujem pekne za slovo, pán predsedajúci. Nie je to nič osobné voči pánovi viceguvernérovi, ale tiež považujem za zarážajúce, že tu nie je guvernér Národnej banky Slovenska. Má povinnosť, zákonnú povinnosť prísť sem raz ročne, jeho bod sa terminuje, ako na to upozornil pán poslanec Dostál, čiže koordinuje sa to s ním, aby tu mohol byť a on jednoducho nepríde. Mne to pripadá naozaj, že to je nejaká nákazlivá choroba v exekutíve a vo verejných funkciách, ktoré sú zastávané nominantami vládnej koalície. Lebo toto isté robí Robert Kaliňák vo vzťahu k výboru pre nezlučiteľnosť funkcií, aj tam konanie voči jeho osobe v súvislosti s vilou v Chorvátsku sa terminovalo, lebo mal iné povinnosti a teraz to skončilo tak, že kvôli jeho osobnému želaniu sa ten výbor preložil až na september. Toto isté spravil včera minister vnútra Matúš Šutaj Eštok vo vzťahu k brannobezpečnostnému výboru, kde sa mu ráno o ôsmej nechcelo privstať a neprišiel na náš výbor a došiel až potom do pléna na deviatu predkladať svoj zákon o hasičoch. Čiže je to akási nákazlivá choroba. Pri guvernérovi je to o to zarážajúcejšie, že jemu to funkčné obdobie už uplynulo a ja som za to, aby keď guvernérovi Národnej banky skončí funkčné obdobie a nie je zvolený nový guvernér, aby jeho funkciu alebo právomoci vykonával viceguvernér. Čiže ja svojím spôsobom som rád, že je tu pán viceguvernér, lebo tak by to podľa mňa malo byť. A je absurdné, aby do pomaly, pokojne aj do konca tohto volebného obdobia vykonával právomoci guvernéra bývalý guvernér, kým nie je zvolený nový guvernér v Národnej banke. Toto je podľa mňa absurdné, a preto sme navrhli zmenu zákona o NBS.
35. schôdza NR SR - 14.deň - A. dopoludnia
Dátum: 2025-06-17
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

Navrhujeme zmenu v zákone a to tak, že ak guvernérovi vypršalo funkčné obdobie a nie je zvolený nový kandidát na guvernéra Národnej banky, tak Národnú banku riadi viceguvernér Národnej banky. Je to absolútne logické riešenie. Národná banka má riadne vymenovaného viceguvernéra, takže nie je absolútne žiaden problém, aby sa kompetencii guvernér, kompetencie guvernéra preniesli na viceguvernéra, aby koalícia čo najskôr vyriešila tento trapas medzinárodný a zvolila v Národnej banke nového guvernéra. Pomôže to aj reputácií Národnej banky aj reputácií Slovenskej republiky pred zahraničnými partnermi. Preto navrhujeme túto novelu zákona.
35. schôdza NR SR - 14.deň - A. dopoludnia
Dátum: 2025-06-17
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

Ďakujem pekne za slovo. Dámy a páni, pomáha medzinárodnej reputácii Slovenska, že nemá riadne zvoleného guvernéra Národnej banky? Alebo to medzinárodnej reputácii Slovenska škodí? Pomáha to reputácii Národnej banky, že nemá riadne zvoleného guvernéra? Alebo to reputácii Národnej banky škodí? Aj keby Peter Kažimír nebol prvostupňovým súdom odsúdený, aj v tom prípade by platilo, že situácia, do ktorej sa Národná banka dostala, je nedôstojná a robí nám hanbu na medzinárodnej scéne. Slovenská republika je súčasťou európskeho spoločenstva, sme súčasťou eurozóny a od 1. júna nemáme riadne zvoleného guvernéra Národnej banky a napriek tomu podľa súčasného zákona môže Národnú banku naďalej riadiť Peter Kažimír. Pred siedmimi rokmi bol bývalý minister financií Peter Kažimír zvolený ako kandidát na guvernéra Národnej banky pol roka dopredu. Do funkcie nastúpil 1. júna 2017, ale zvolený bol tu v Národnej rade už v decembri v roku 2016, pol roka dopredu. Teraz koalícia nielenže nezvolila kandidáta pol roka dopredu alebo aspoň mesiac dopredu, koalícia nezvolila guvernéra Národnej banky ani po tom, čo Petrovi Kažimírovi uplynulo funkčné obdobie. Pomáha toto reputácii Národnej banky? Alebo to škodí? Myslím si, že každý si na to vie dať jasnú odpoveď. Problém súčasného zákona o Národnej banke Slovenska je, že aj v tejto situácii, ak už guvernérovi vypršal mandát, môže naďalej riadiť Národnú banku, až kým Národná rada nezvolí nového guvernéra, čo je absurdné. Toto nijakým spôsobom nemotivuje vládnu koalíciu nájsť zhodu na novom guvernérovi a v praxi sa môže stať, že Peter Kažimír, hoci mu už vypršalo funkčné obdobie, sedemročné funkčné obdobie, bude naďalej riadiť Národnú banku mesiac, rok, a dokonca pokojne aj do konca volebného obdobia, až kým nepríde nový parlament. A vyzerá to tak, že presne tento scenár sa podľa súčasného zákona o NBS napĺňa a preto chceme tento zákon zmeniť. Síce najsilnejšia vládna strana, strana SMER hovorí, že Peter Kažimír nie je vhodný kandidát a očakávajú od strany HLAS iného kandidáta na guvernéra, ale HLAS zároveň hovorí, že oni trvajú na nominácii Petra Kažimíra. Čiže v koalícii nie je dohoda a zákon hovorí, že za takejto situácie po vypršaní mandátu guvernéra riadi naďalej Národnú banku bývalý guvernér. Toto podľa nás škodí reputácii aj Národnej banky, aj Slovenska pred našimi partnermi v Európskej únii a v eurozóne a preto navrhujeme zmenu v zákone a to tak, že ak guvernérovi vypršalo funkčné obdobie a nie je zvolený nový kandidát na guvernéra Národnej banky, tak Národnú banku riadi viceguvernér Národnej banky. Je to absolútne logické riešenie, Národná banka... =====
35. schôdza NR SR - 10.deň - A. dopoludnia
Dátum: 2025-06-11
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

Ďakujem za slovo, pán predsedajúci. No, pani poslankyňa, správne si poznamenala, že komisia na kontrolu odpočúvania historicky v tomto parlamente nikdy nevznikla, teraz je to už, myslím, že nejakých desať rokov, odkedy platí ustanovenie o kontrolnej komisii v zákone. Lenže dôvodom boli doteraz vždy nejaké personálne výhrady. To znamená, že boli tam kontroverzné nominácie napríklad poslancov, ktorí mali extrémistickú minulosť alebo mali nejaký škandál s odpočúvaním z pôsobenia v nejakom rezorte, ale teraz je situácia iná. Za tejto garnitúry historicky po prvýkrát je táto komisia odsabotovaná bezdôvodne, že dnes nie je žiadna kontroverzná nominácia. Tá komisia by pokojne mohla vzniknúť. Takže je to len ďalší kus do mozaiky arogancie moci, ktorá sa začala odvolaním Márie Kolíkovej z čela tohto výboru absolútne bezdôvodne, pokračovala tým, že Slovenská informačná služba poslúžila Robertovi Ficovi, keď sme ho chceli odvolávať v parlamente, tak mu poslúžila služba príbehom o Gruzíncoch, aby návrh na odvolanie Roberta Fica a celá tá schôdza bola o niečom úplne inom ako chcela opozícia. No a pokračuje to touto neochotou zriadiť kontrolnú komisiu na používanie informačno-technických prostriedkov. Je to hrubá neochota vládnej koalície dodržiavať základné demokratické princípy.
35. schôdza NR SR - 9.deň - A. dopoludnia
Dátum: 2025-06-10
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

4. Ďakujem za slovo, pán predsedajúci. Pán poslanec Jakab, rozumiem tomu správne, že vláda Roberta Fica neplní jeden z kľúčových záväzkov zo svojho programového vyhlásenia o znížení zadlženosti Slovenskej republiky? Rozumiem tomu správne? Lebo potom tu niekto bohapusto klame. Robert Fico si v týchto dňoch a týždňoch robí svoje PR-tanečky na ministerstvách, tie takzvané kontrolné dni a hovorí tam niečo radikálne odlišné. Pred pár dňami sa nechal počuť, že jeho ministri, teda myslím tým teraz ministrov za stranu SMER, plnia záväzky z programového vyhlásenia vlády na 1 s hviezdičkou. A keď bol konkrétne na ministerstve financií, tak vyhlásil, že minister Kamenický prináša výsledky, vďaka ktorým sa štátu darí znižoval zadlženie. Tak to mi nevychádza, ako hovorí klasik, čo budem rád, keď mi to vysvetlíš. No a spomenul si zníženie počtu poslancov Národnej rady, áno, to je tiež taká lúbivá téma, ale má to jeden háčik. Je to konsolidácia pre budúci parlament, pre budúcu garnitúru, pre politikov, ktorí si sem zasadnú po najbližších parlamentných voľbách. To nie je konsolidácia pre súčasnú vládu, pre súčasných politikov. Ja sa pýtam, kedy začnú politici tejto vládnej koalície šetriť konečne na sebe, nie na budúcom parlamente, teraz, na sebe. A odpoveď, zatiaľ mi to vychádza tak, že nikdy. Proste táto vládna garnitúra sa odmieta vzdať akýchkoľvek výhod a nechce na sebe šetriť, vôbec. (Potlesk.)
35. schôdza NR SR - 8.deň - A. dopoludnia
Dátum: 2025-06-06
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

125. Ďakujem za slovo. Dúfam, že po tvojom vystúpení, pán poslanec Viskupič, sa dočkáme toho, že sa minister financií prihlási do rozpravy, lebo pravidlá rokovacieho poriadku zatiaľ využíva tak, že necháva dnes počas tohto rokovacieho dňa zbehnúť vždy rozpravu, aby sa opoziční poslanci vyrozprávali a potom sa prihlási v záverečnom slove, kde sa už reagovať nedá. To naozaj nie je žiadne hrdinstvo. Každý bod by sa mal po správnosti prerokovať tak, že zaznie vystúpenie v rozprave, prídu nejaké faktické poznámky, pokojne aj od oponentov, aby mohli to vystúpenie v rozprave vyvážiť a potom môže ešte ten, na ktorého reagovali, dať nejaké záverečné stanovisko, aby to nejakým spôsobom uzavrel. No ale ako postupuje pán minister dnes? Necháva zbehnúť tie rozpravy a potom vystúpi v záverečnom slove, kde už zákon o rokovacom poriadku neumožňuje, aby sa poslanci prihlásili s faktickými poznámkami a pokúsili sa vyvážiť jeho prejav alebo argumenty, ktorými sa snaží presvedčiť verejnosť, že práve on je ten, ktorý tie fakty interpretuje správne. Takže som veľmi zvedavý, ako to bude pri prerokovávaní tohto konkrétneho bodu.
35. schôdza NR SR - 15.deň - B. popoludní
Dátum: 2025-06-18
Poslanec: Glück, Richard (SMER - SD)
Druh vystúpenia: Vystúpenie v rozprave

46. Ďakujem veľmi pekne za slovo, vážený pán predsedajúci. Vážené kolegyne, vážení kolegovia, na úvod mi, prosím, dovoľte sa vrátiť späť a skonštatovať, že rozhodnutie, ktoré urobila táto Národná rada, keď odvolala podpredsedu Národnej rady pána Šimečku, ktorý je zároveň predsedom Progresívneho Slovenska, za to, že boli mimoriadne závažné podozrenia zo zneužívania peňazí nás všetkých, zo zneužívania rôznych dotačných schém či už tie, ktoré pochádzali z ministerstiev, ktoré na Slovensku máme, alebo či už to pochádzali z peňazí, ktoré pochádzali z Európskej únie, sa absolútne potvrdili. Dnes beží exekučné konanie o tom, že matka pána Šimečku nevie dokladovať, akým spôsobom boli vynaložené zhruba nejakých 113-tisíc eur, ktoré pochádzajú z Európskej únie. Dnes je výška exekúcie, tuším, 150-tisíc eur aj s príslušenstvom, o ktorej sme tu vtedy hovorili. Smiali ste sa tu z nás, hovorili ste tu o tom, že aj ja by asi mal sa vzdať mandátu, lebo môj otec je doktor a mal nejakú zmluvu s nejakou Všeobecnou zdravotnou poisťovňou od roku asi 1997, a dávali ste tu absurdné príklady toho, že vlastne aj my sme tu vinní. Označovali ste nás tu za, za zločincov, korupčníkov a v zásade aj kvôli tomu dnes táto rozprava prebieha, pretože v ideálnom svete by to asi nemalo byť témou. Ale vy nás tu, páni kolegovia a pani kolegyne z Progresívneho Slovenska, častujete tými najhrubšími urážkami a, tuším včera alebo predvčerom, keď sa niekto pýtal vášho poslaneckého klubu, že prečo hovoríte o týchto ľuďoch, ktorých ani nepoznáte, že sú korupčníci, tak pani poslankyňa, ktorá tuto sedí v prvej rade, nie vy, ale vaša druhá kolegyňa, na ktorej meno si neviem spomenúť, výnimočne nie vy, povedala, však lebo sú z takej strany. Tak, pán Dubéci, sa obraciam aj na vás ako na predsedu tohto poslaneckého klubu, aby ste usmernili vaše kolegyne, ktoré sa nevedia správať a vyrušujú kolegov, ktorí tu rečnia. (Reakcia z pléna.) Áno, je to k téme, a takisto aj vás by mohol upozorniť, lebo takisto by ste mohli sa dať do faktickej poznámky.
35. schôdza NR SR - 15.deň - A. dopoludnia
Dátum: 2025-06-18
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

42. Ďakujem pekne. Ja si na rozdiel od pána podpredsedu ústavnoprávneho výboru myslím, že pán Vančo hovoril od veci, ako veľmi často, v zásade to boli konšpirácie pána poslanca Vanča, ktorý, keď sa pomýli, tak povie aj pravdu, a naposledy sa pomýlil, keď ako jeden z mála predstaviteľov opozície skritizoval Lipšica, že to bola najhoršia možná voľba. Mali sme, á, pán Grendel prišiel, možnože si to ešte spolu... (reakcia z pléna), a, pani poslankyňa, kľud, kľud. Čiže mali sme na čele prokuratúry zločinca a dnes tu pán poslanec Vančo konšpiroval, že kto bude, alebo nebude generálnym prokurátorom. A vyprosím si, pán poslanec, aby ste tu rozoberali životopisy ľudí, akí sú pán Lindtner alebo pán Para, ktorí boli obeťami Matovičovho režimu. Pán Lindtner bol z väzby prepustený Ústavným súdom z dôvodu niekoľkých porušení základných ľudských práv. Pán Para, ktorý bol vo väzbe, bol takisto prepustený z väzby, dokonca už nie je ani stíhaný, a dokonca bola celá akcia nazvaná Kaifáš s hrubým antisemitským pozadím. Takže vyprosím si, aby ste týchto ľudí, nevinných ľudí tuná vy osobne kategorizoval a robil im nejaký odpočet ich životov pretože sú to obete režimu Igora Matoviča a Daniela Lipšica.
35. schôdza NR SR - 13.deň - B. popoludní
Dátum: 2025-06-16
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

331. Pán minister, na začiatok pani Kolíková, keď hovorí o konflikte s Európskou úniou, to je výborné, keď vďaka Slobode a Solidarite sme prišli o 1,2 milióna eura z Plánu obnovy, keď váš predseda Gröhling opomenul konflikt záujmov, keď sa prideľovali nejaké financie. O tom sa vôbec nikde nehovorí, ale hlavne, že tu chce 345-krát si pýtať nejaký list, ktorý je absolútne irelevantný pre túto chvíľu. A to, že existujú aj ľudia bez nohy, ruky, či bez oka nemení nič na tom, že homo sapiens sapiens je dvojnohý, dvojruký, vzpriamený biologický druh a všetko ostatné je výsledok anomálie, patológie, degenerácie, traumy, alebo chirurgického zákroku. Asi by to skonštatoval aj mimozemšťan, ktorý skúma život na Zemi. V zásade všetci okrem Progresívneho Slovenska a presne takto isto je to aj s pohlaviami. Sú dve, samec, samica, muž a žena. Všetko ostatné je abnormalita. Je biologická podstata človeka, že má dve nohy a takisto je biologická podstata ženy, že môže otehotnieť, lebo má maternicu a vajíčka a muž, ktorý má spermie. Žiadne iné pohlavné bunky nie sú. Ak na pohotovosť príde biologický muž s penisom, ktorý sa identifikuje ako žena a povie, že má bolesti brucha a myslí si, že je to mimomaternicové tehotenstvo, tak žiadny normálny zdravotník, ani transgender zdravotník, to nebude pokladať za reálne a vyšetrí mu slepák. Tak sa už spamätajte v tom Progresívnom Slovensku a pochopte, že o nič iné tu nejde, iba o to, že vďaka ľuďom ako ste vy, musíme do ústavy ukotvovať to, čo je absolútna biologická realita. Aj napriek tomu, že podľa vás môže byť človek aj mačkopes, nebinárny ideálne, ktorý môže mať... (Prerušenie vystúpenia časomerom.) (Potlesk.)